b"\n_START_ARTICLE_\nMilan Stojadinovi\xc4\x87\n_START_SECTION_\n\xc5\xbdivljenje\n_START_PARAGRAPH_\nPo kon\xc4\x8dani Pravni fakulteti v Beogradu je leta 1910 \xc5\xa1el na \xc5\xa1tudijsko izpopolnjevanje v M\xc3\xbcnchen in v Berlin, bil leta 1911 v Beogradu promoviran v doktorja ekonomsko-finan\xc4\x8dnih znanosti, nakar je 1912 nadaljeval \xc5\xa1tudijsko izpopolnjevanje v Parizu, 1913 pa v Londonu. Od 1914 do 1919 je delal kot uradnik na finan\xc4\x8dnem ministrstvu. Leta 1919 je postal vicedirektor Angle\xc5\xa1ke trgovinske banke v Beogradu, 1920 pa je bil izbran za podpredsednika beograjske borze. Ukvarjal se je tudi s finan\xc4\x8dnim novinarstvom in na beograjski Pravni fakulteti pou\xc4\x8deval finan\xc4\x8dno vedo._NEWLINE_Leta 1920 je bil na ob\xc4\x8dinskih volitvah v Beogradu na listi Narodne radikalne stranke izvoljen v ob\xc4\x8dinski odbor. V letih 1922-1926 je bil finan\xc4\x8dni minister v Pa\xc5\xa1i\xc4\x87evih vladah in 1934/1935 v Jevti\xc4\x87evi. Kot \xc4\x8dlan Narodne radikalne stranke je bil ve\xc4\x8dkrat izvoljen za narodnega poslanca, prvi\xc4\x8d leta 1923. Z nastopom kraljeve diktature je bil kot \xc4\x8dlan glavnega odbora radikalov v opoziciji. V tem \xc4\x8dasu je deloval v raznih gospodarskih podjetjih in si znatno pove\xc4\x8dal osebno premo\xc5\xbeenje. Za\xc4\x8del se je udejstvovati tudi v organizacijah s humanitarnimi cilji; tako je npr. 1931 pristopil k Rotary clubu, v njem 1933 postal guverner za Jugoslavijo, 1934 pa \xc4\x8dlan njegovega Evropskega ekonomskega posvetovalnega odbora. 23. junija 1935 je prejel mandat za sestavo vlade, v kateri je ob polo\xc5\xbeaju predsednika vlade zasedal tudi polo\xc5\xbeaj zunanjega ministra. S Koro\xc5\xa1cem in Spahom je organiziral Jugoslovansko radikalno zajednico in postal njen vodja. Sestavitev Stojadinovi\xc4\x87eve vlade in ustanovitev Jugoslovanske radikalne zajednice sta dva neposredno povezana zgodovinska dogodka. Kot predsednik vlade je med drugim ustanovil JUGORAS, zapustil Balkansko zvezo (1937), z Bolgarijo sklenil pakt 've\xc4\x8dnega prijateljstva', z Italijo nekatere ekonomske in politi\xc4\x8dne sporazume in v jugoslovanskem gospodarstvu znatno okrepil vlogo nem\xc5\xa1kega kapitala. 4. februarja 1939 je bil odstavljen. Sredi julija 1939 so ga izklju\xc4\x8dili tudi iz stranke, kjer se je v\xc5\xbeivljal v vlogo jugoslovanskega Mussolinija. Bil je v aktivni opoziciji proti Cvetkovi\xc4\x87evi in Cvetkovi\xc4\x87-Ma\xc4\x8dkovi vladi. V za\xc4\x8detku 1940 je oblikoval Srbsko radikalno stranko._NEWLINE_Aprila 1940 je bil aretiran in konfiniran. Marca 1941 je bil predan Britancem v Gr\xc4\x8diji, ki so ga internirali na otoku Mauritiusu. Tam je bil do leta 1948. Nato je od\xc5\xa1el v Buenos Aires, kjer je napisal spomine z naslovom Ni rat ni pakt."